Mahačkal

Mahačkal (ven.: Махачкала́, avar.: МахIачхъала, azerb.: Маһачгала / Mahaçqala, čeč.: ХӀинжа-ГӀала, darg.: ГIянжи-Къала vai МяхIячкъала, kum.: Анжикъала, Магьачкъала, lak.: МахІачкъала vai Анжи, lezg.: Магьачкъала, Анжи, rut.: МахаIчкала, tab.: Мягьячгъала) om Venäman lidn valdkundan suvipäivlaskmas. Se om Dagestanan Tazovaldkundan administrativine keskuz da kaikiš suremb lidn, om Mahačkalan lidnümbrikon administrativižeks keskuseks da päpalaks. Istorii Eländpunktan aluz om pandud vl 1844 kuti Petrovskoje-lidnuz. Eländpunkt sai lidnan statusad vl 1857 Petrovsk-Port nimenke, vhesai 1921 oficialine nimi oli Petrovsk (ven.: Петро́вск). Vl 1870 ratud laht da meriport oma saudud. Vspäi 1921 lidn om nügüdläiženke nimenke Magomed-Ali Dahadaev-bol'ševikan «Mahač»-psevdoniman mödhe, sil-žo vodel kätihe Dagestanan avtonomijan pälidnaks. Toine sijaline lidnan Anži-Kala-nimituz sündui tahondan nimespäi (kukhikaz Anži-Ark-mägišt), se om tetab keskaigaspäi, znamoičeb «hel'mesine lidnuz» turkaks. Mahačkal šingotase kivivoin i londuseližen gazan ümbriradmižel, mašinansauvomižel (separatoriden tegim; tegim Gadžijevan nimed pästab torviden armaturad, pompid i laivoiden rulid), elektrotehnižel sarakol (dozimetrad, stökolkuid), sauvondmaterialiden edheotandoil (sauvondstökol, kuivad segoitused), turizmal, om tazovaldkundan opendusen i transportan keskuseks. Geografijan andmused Lidn sijadase tazovaldkundan keskuzpalan päivnouzmas, 10 m keskmäižel korktusel valdmeren pindan päl, Kaspijan meren päivlaskmaižel randal, sen kendäk om 27 metrad valdmeren pindan alemb korktusel. Koume pen't järved sijadasoiš lidnas: Ak-Göl', Vuzovskoje, Gräzevoje. Vezikanal Redukun revolücijan nimed ristikoičeb lidnad. Matkad Moskvhasai om 1825 kilometrad avtotedme. Kumtorkalin i Karabudahkentan rajonad oma röunoiš lidnümbrikonke. Klimat om ven kontinentaline. Keza om räk, tal'v om pehmed. Voden keskmäine lämuz om +12,6 C°, kezakun-elokun +22,0..+24,9 C°, tal'vkun-uhokun +1,0..+2,9 C°. Ekstremumad oma −26,8 C° (tal'vku, uhoku) i +40,2 C° (eloku). Kezaaigan minimum om +5,8 C° (kezaku), tal'vaigan maksimum om +20,9 C° (uhoku). Ei voi panda halad kezakus-sügüz'kus (sügüz'kun minimum om +0,7 C°). Paneb sadegid 392 mm vodes, kuidme läz tazomäras, enamba sügüz'kus (51 mm) i kül'mkus (46 mm). Tobmuz Mahačkal jagase koumeks administrativižeks rajonaks: Kirovan, Leninan, Nevondkundaline. Kaik kahesa lidnanvuittušt žilod da kuz' muite žilod mülüdas lidnümbrikho Mahačkalan ližaks. Lidnümbrikon pind — 468,13 km², se mülütab edahaižid Sulak-žilod i Kaspijan meren Čečen'-sart lähiženke tahondanke. Eläjad Vn 2010 kaiken Venäman ravahanlugemižen mödhe lidnan eläjiden lugu oli 572 076 ristitud, lidnümbrikon — 696 885 ristitud, tazovaldkundan nelländez. Kaikiš suremb lidnan i lidnümbrikon ristitišt om nügüd', vozile 2002 i 2010 ühtištadihe äi lähižid eländpunktoid lidnanke. Vl 2018 kaik 592 976 ristitud elihe lidnas i 726 654 ristitud kaikes lidnümbrikos. Läz üht millionad ristituid eläb ezilidnoidenke. Mahačkalan suvipäivnouzmaine kaimdailidn om Kaspiisk ani Mahačkalan röunan taga. Rahvahad (lidnümbrik, enamba 1 % vl 2010): avarad — 26,7 %, kumikalaižed — 19,2 %, darginalaižed — 15,3 %, lezginalaižed — 12,7 %, lakalaižed — 12,4 %, venälaižed — 5,4 %, tabasaranalaižed — 2,0 %, rutulalaižed — 1,2 %, toižed rahvahad — 4,4 %, rahvahuden ozutandata — 0,7 %. Openduz Lapsiden opendusen aluzkundad oma päivkodid, keskškolad. Üläopendusen kuz' aluzkundad baziruišoiš lidnas. Transport Avtobusan da trolleibusan maršrutad ratas kundaližeks transportaks, mugažo maršruttaksid da taksid. Rahvahidenkeskeine civiline Mahačkal (Uitaš)-lendimport (MCX / МХЛ / URML) sijadase kuz'toštkümnes kilometras suvipäivnouzmha lidnan röunaspäi Kaspiiskan taga. Sišpäi tehtas reisid Venäman südäimes, Päivlaskmaižen da Keskuzližen Azijan verhiže maihe. Galerei Tetabad elänuded Abdulla Ališaev (kol. 2008) — oli Venäman lehtezmez'. Rasul Gamzatov (1923−2003) — oli avarlaine mez', Nevondkundaližen Ühtištusen i Venäman runokirjutai, kirjutai, politikanmez'. Homaičendad Irdkosketused Mahačkal-lidnan Suiman oficialine sait (gs.mkala.ru). (ven.) Mahačkal-lidnan ohjastusen oficialine portal (mkala.ru). (ven.)